ส่วนที่ 1

ข้อมูลสรุป (Executive Summary)

บริษัท ศูนย์บริการเหล็กสยาม จำกัด (มหาชน) ประกอบธุรกิจผลิตชิ้นส่วนเหล็กขั้นต้น และชิ้นส่วน
วัสดุก่อสร้าง โดยเป็นบริษัทในกลุ่มสยามสตีล (Siam Steel Group)
ก่อตั้งขึ้นโดยการร่วมทุนระหว่างไทยและญี่ปุ่น เมื่อวันที่ 30 กันยายน
2528โดยมีวัตถุประสงค์เพื่อดำเนินการแปรรูปและผลิตชิ้นส่วนโลหะขั้นต้น เพื่อใช้ในอุตสาหกรรมต่าง
ๆ อาทิ อุตสาหกรรมก่อสร้าง ยานยนต์ เครื่องใช้ไฟฟ้า-อิเล็กโทรนิกส์ เฟอร์นิเจอร์
และอุตสาหกรรมอื่น ๆ

บริษัทฯ มีผลิตภัณฑ์หลักที่สามารถแบ่งได้ ดังนี้

-   ชิ้นส่วนเหล็กที่ใช้ในอุตสาหกรรมการผลิต แบ่งเป็น

1.  การตัดเหล็กเพื่อจำหน่าย

2.  การบริการรับจ้างตัดเหล็ก

-   ชิ้นส่วนวัสดุก่อสร้าง

-   ผลิตภัณฑ์ปั๊มขึ้นรูปโลหะ และผลิตภัณฑ์อื่น ๆ

บริษัทฯ มีลูกค้าหลักคือ ผู้ประกอบการในอุตสาหกรรมต่าง ๆ
การให้ความสำคัญในด้านการบริการสินค้าที่มีคุณภาพดี และส่งของทันเวลาตามที่ลูกค้าต้องการ
จึงเป็นนโยบายของบริษัทฯ ที่ว่า “สร้างความพึงพอใจ เอาใจใส่คุณภาพ มุ่งมั่นพัฒนาองค์กร”
ซึ่งบริษัทฯ ได้รับการรับรองระบบคุณภาพ ISO 9001 : 2000 เลขที่ 04100 01294 E5 เมื่อวันที่
25 พฤศจิกายน 2545, ISO 14001 : 2004 เลขที่ 04104 2000 1294 เมื่อวันที่ 26 สิงหาคม
2548 และ OHSAS 18001 : 1999 เลขที่ 44 116 070949 เมื่อวันที่ 11 มิถุนายน 2550 จาก
TÜV NORD (Thailand) Limited ทั้งโรงงานที่จังหวัดสมุทรปราการ
และโรงงานที่จังหวัดระยอง

ปัจจุบันบริษัทฯ มีทุนจดทะเบียนและชำระแล้วจำนวน 480 ล้านบาท และมีกำลังการผลิตรวมประมาณ
600,000 ตันต่อปี โดยมีโรงงานอยู่ 3 แห่งคือ

สำนักงานใหญ่ เลขที่ 51/3 หมู่ 2 ถนนปู่เจ้าสมิงพราย ตำบลบางหญ้าแพรก อำเภอพระประแดง

  จังหวัดสมุทรปราการ 10130

โรงงานแห่งที่ 2 เลขที่ 51/11 หมู่ 3 ถนนปู่เจ้าสมิงพราย ตำบลบางหญ้าแพรก
อำเภอพระประแดง

จังหวัดสมุทรปราการ 10130

โรงงานแห่งที่ 3 เลขที่ 60/6 หมู่ 3 ตำบลมาบยางพร อำเภอปลวกแดง จังหวัดระยอง 21140

  ซึ่งได้รับการส่งเสริมการลงทุนจาก BOI

บริษัท ศูนย์บริการเหล็กสยาม จำกัด (มหาชน)
มีประสบการณ์ในธุรกิจผลิตภัณฑ์ชิ้นส่วนเหล็กมานานกว่า 22 ปี ใช้วัตถุดิบทั้งจากในประเทศ
และนำเข้าจากต่างประเทศ บริษัทฯ
มีผลิตภัณฑ์หลายประเภทที่มีคุณภาพและมาตรฐานเทียบเท่ามาตรฐานอุตสาหกรรม (มอก.)
ของกระทรวงอุตสาหกรรม, Japanese Industrial Standard of Japan (JIS),
Underwriter Laboratories Inc. of USA (UL), และ British Standard of
England (BS) ผลิตภัณฑ์หลักของบริษัทฯ ได้แก่ ผลิตภัณฑ์ชิ้นส่วนเหล็กที่ใช้ในอุตสาหกรรม
ผลิตภัณฑ์ชิ้นส่วนวัสดุก่อสร้าง ผลิตภัณฑ์ปั๊มขึ้นรูปโลหะ และผลิตภัณฑ์อื่น ๆ

การประกอบธุรกิจในอุตสาหกรรมนี้อาจมีปัจจัยที่ก่อให้เกิดความเสี่ยงต่อการดำเนินธุรกิจ เช่น
ความเสี่ยงด้านการเงิน ความเสี่ยงจากการซื้อสินค้าผ่านผู้ถือหุ้นรายใหญ่
และความเสี่ยงจากการให้เครดิตลูกค้า เป็นต้น ดังรายละเอียดเปิดเผยไว้ในหัวข้อ
“ปัจจัยความเสี่ยง”

ในรอบปี 2550 การขยายตัวของเศรษฐกิจโดยรวมของประเทศชะลอตัวลง เนื่องจากปัจจัยต่าง ๆ
อาทิ ราคาน้ำมันที่สูงขึ้น ค่าเงินบาทที่แข็ง และปัจจัยทางการเมือง
ทำให้ภาคการลงทุนและการอุปโภคบริโภคลดลง ทำให้ยอดขายและกำไรของบริษัทฯ ในปี 2550
เทียบกับปี 2549 ลดลงคิดเป็นร้อยละ 5.83 และร้อยละ 31.08 ตามลำดับ
ในส่วนของสินทรัพย์และหนี้สิน บริษัทฯ
ได้มีการปรับปรุงมูลค่าสินค้าคงเหลือให้เป็นมูลค่าที่คาดว่าจะสามารถขายได้ สำหรับลูกหนี้การค้า
บริษัทฯ ได้มีการตั้งค่าเผื่อหนี้สงสัยจะสูญ โดยวิเคราะห์จากประวัติการชำระหนี้
และการคาดการณ์เกี่ยวกับการชำระหนี้ในอนาคตของลูกหนี้ การทวงถามและผลของคดี
(กรณีที่มีการฟ้องร้อง) ทำให้ลูกหนี้การค้าสุทธิมีคุณภาพใกล้เคียงกับที่บริษัทฯ
คาดว่าจะสามารถเรียกเก็บเงินได้ และจากการที่บริษัทฯ มีผลกำไรอย่างต่อเนื่อง
ประกอบกับยอดลูกหนี้การค้าสุทธิและสินค้าคงเหลือสุทธิลดลง ทำให้บริษัทฯ
มียอดเงินกู้ยืมคงเหลือในปี 2550 ลดลง 341 ล้านบาท เมื่อเทียบกับปี 2549

สำหรับความคืบหน้าของการลงทุนในบริษัท สยามสตีลเวียดนาม จำกัด
ในประเทศสาธารณรัฐสังคมนิยมเวียดนามนั้น การก่อสร้างโรงงานและการติดตั้งเครื่องจักร
คาดว่าจะเสร็จภายในไตรมาสแรกของปี 2551 และในปี 2550 บริษัทฯ
ได้นำผลการดำเนินงานของบริษัทย่อยดังกล่าวมารวมในการจัดทำงบการเงินรวม ซึ่งบริษัทฯ
ได้ใช้นโยบายการบันทึกบัญชีเงินลงทุนในบริษัทย่อยและบริษัทร่วมในงบการเงินเฉพาะกิจการตามวิธีราคาทุน
ซึ่งส่งผลต่อการแสดงบัญชีที่เกี่ยวข้องกับเงินลงทุนในบริษัทย่อยและบริษัทร่วมในงบการเงินเฉพาะกิจการเท่านั้น
ไม่ได้มีผลกระทบต่อการจัดทำงบการเงินรวมและปัจจัยพื้นฐานการทำธุรกิจของบริษัทฯ แต่อย่างใด